এপ্রিলে দুদিন বাড়তি ছুটি , ঘোষণা নবান্নের

ওয়েবডেস্ক- এপ্রিল (April) মাস এখনও পড়েনি, তবে তার আগে খুশির খবর চলে এল রাজ্য কর্মচারীদের (State Employee) জন্য। বাড়ল ছুটির দিন। এপ্রিলে বাড়তি আরও দুদিন ছুটি (Extra Leave) পাবেন সরকারি ও সরকার পোষিত সংস্থার কর্মীরা। এই নির্দেশিকা জারি করল নবান্ন। আর বেশি দিন বাকি নেই বিধানসভা ভোটের। সরকার ভাঙা গড়ার পালা।

দুই দফায় ভোট হবে, প্রথম দফা ২৩ এপ্রিল ও দ্বিতীয় দফা ২৯ এপ্রিল। এই দুদিন ছুটি ঘোষণা করা হয়েছে। বিজ্ঞপ্তিতে বলা হয়েছে, ভোটের দিনে সংশ্লিষ্ট বিধানসভা এলাকায় অর্থাৎ যেদিন যে এলাকার ভোট সেখানকার সমস্ত সরকারি দফতর, শিক্ষা প্রতিষ্ঠান, বাণিজ্যিক সংস্থা ও শিল্প ইউনিটের কর্মীদের ছুটি থাকবে। রিপ্রেজেন্টেশন অফ দ্য পিপল অ্যাক্ট ১৯৫১–এর আওতায় এই নির্দেশ কার্যকর হয়েছে বলে বিজ্ঞপ্তিতে জানানো হয়েছে।

আরও পড়ুন- ভোটার তালিকা নিয়ে ক্ষোভ, সিইও দফতরে অভিষেক

নবান্নের তরফে বিজ্ঞপ্তিতে জানানো হয়েছে, যারা অন্যত্র কর্মরত তারাও যাতে তাদের গণতান্ত্রিক অধিকার করতে পারে, সেই সুযোগ তাদের করে দিতে হবে। এক্ষেত্রে সংস্থা কোনও রকম বাধা দিতে পারবে না। নির্বাচন কমিশনের নির্দেশ মেনে এই ছুটির সিদ্ধান্ত নেওয়া বলে জানিয়েছে নবান্ন। এছাড়া যে সরকারি কর্মীরা ভোটের ডিউটিতে যাবেন, তাদের যদি ফিরতে দেরি হয় বা অন্য কোনও কারণে ছুটির প্রয়োজন হয়, সেক্ষেত্রে ভোটের পরদিন স্পেশাল ছুটি দেওয়া হবে জানানো হয়েছে। একই সঙ্গে ভোটের দিনগুলিকে ‘ড্রাই ডে’ ঘোষণা। অর্থাৎ ২৩ ও ২৯ তারিখ মদ বিক্রি সম্পূর্ণ নিষিদ্ধ ঘোষণা করা হয়েছে।